Johan Folcher
Johan Folcher (1664 Kalmar – 24. november 1729 Asarum) oli Rootsi vaimulik, teoloog, Tartu ülikooli rektor. Johann Folcheson Folcher õppis Uppsala ülikoolis ja välismaa õppeasutustes ja omandas Giessenis lic. theol. astme. 1696. aastast oli Rootsis Kalmari gümnaasiumis õpetaja, oma tegevuses kaldus pietismi ja spenerianismi. 1701. aastast oli professoriks Pärnus Academia Gustavo-Carolinas, kus oli professor primarius. Aastail 1702 ja 1706 oli ta Pärnus Academia Gustavo-Carolina rektor ja Pärnu konsistooriumi assessor. 1710. aastal põgenes Pärnust Rootsi, kus Stockholmis püüdis edasi arendada Halle pietismi, tagandati vaimulikust ametist ja vallandati professori kohalt. 1718. aastal paigutati vanglasse, kust ta 1720. aastal vabanes ja läks oma tallu Skånes.